สยามไวเนอรี่ขยายลงทุน 50 ล้าน ตั้งเป้าปีนี้โต 25%
สยาม ไวเนอรี่ มั่นใจคนไทย-ต่างชาติท่องเที่ยวมากขึ้น เล็งขยายการลงทุน 50 ล้านส่งเสริมเที่ยวไร่องุ่น ตั้งเป้าโตในประเทศ 25%
8 ก.พ. 2553

สยาม ไวเนอรี่ มั่นใจคนไทย-ต่างชาติท่องเที่ยวมากขึ้น เล็งขยายการลงทุน 50 ล้านส่งเสริมเที่ยวไร่องุ่น ตั้งเป้าโตในประเทศ 25% 
 




นายคิม ว๊าซไฟท์ ผู้อำนวยการฝ่ายพัฒนาธุรกิจ บริษัท สยามไวเนอรี่ ผู้ผลิตไวน์และผู้ดำเนินกิจการไร่องุ่นหัวหินฮิลส์ เปิดเผยว่า บริษัทมั่นใจว่านักท่องเที่ยวทั้งชาวไทยและชาวต่างชาติจะเดินทางท่องเที่ยวในประเทศไทยมากขึ้น โดยสังเกตจากยอดนักท่องเที่ยวที่เข้ามาเที่ยวที่ ไร่องุ่นหัวหินฮิลส์ ในเดือน ม.ค. ที่ผ่านมามีจำนวนถึง 7,000 คน คาดว่าทั้งปีจะมีนักท่องเที่ยวราว 8.5 หมื่นคน เพิ่มขึ้นจากปีที่ผ่านมาที่มีนักท่องเที่ยวเข้ามาเที่ยว 6.5 หมื่นคน โดยแบ่งเป็นชาวไทย และชาวต่างชาติอย่างละ 50% เท่ากัน ซึ่งจะทำให้รายได้จากการท่องเที่ยวภายในไร้องุ่นเพิ่มขึ้น โดยตั้งเป้าไว้ที่ 30 ล้านบาท จากปีที่ผ่านมามีรายได้ 21 ล้านบาท 
ในปีนี้ บริษัทวางแผนที่จะลงทุนเป็นเงิน 50 ล้านบาท เพิ่มพื้นที่ในการปลูกองุ่นเพิ่มขึ้นอีก 30 ไร่ จาก 260 ไร่ เป็น 290 ไร่ เพื่อเพิ่มจำนวนไวน์ให้เพียงพอต่อการส่งออกและการบริโภคภายในประเทศไทย และเงินอีกส่วนหนึ่งในการปรับปรุงพื้นที่ในไร่องุ่นให้เป็นพื้นที่สำหรับขายสินค้าภายในไร่ โดยจะจำหน่ายสินค้าที่เป็นธรรมชาติ หรือที่ผลิตจากองุ่น เพื่อเป็นช่องทางในการสร้างรายได้อีกทางหนึ่ง 
ทั้งนี้ บริษัทจึงตั้งเป้าเติบโตทางด้านยอดขายไวน์ภายในประเทศไทยไว้ที่ 25% จาก 15% ในปีที่ผ่านมา เนื่องจากภาวะเศรษฐกิจโลกที่ดีขึ้น และการเมืองไทยที่สงบลง ประกอบกับการเป็นพันธมิตรกับโรงแรมกว่า 400 แห่ง ร้านอาหารระดับ 5 ดาว และรีสอร์ทต่างๆ จะทำให้บริษัทสามารถจำหน่ายไวน์ได้มากขึ้น